
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom MARTA MODA d.o.o. Solin, Zoranićeva 16, OIB: 43260308109, dana 6. lipnja 2018.


r i j e š i o   j e                                               

Obustavlja se skraćeni stečajni postupak nad dužnikom MARTA MODA d.o.o. Solin, Zoranićeva 16, OIB: 43260308109 te se zahtjev predlagatelja Financijske agencije, Regionalni centar Split od 24. travnja 2018. odbacuje.  


Obrazloženje

Kod ovog suda je 24. travnja 2018. zaprimljen zahtjev Financijske agencije, Regionalni centar Split (u daljnjem tekstu FINA) za provedbu skraćenog stečajnog postupka nad dužnikom MARTA MODA d.o.o. Solin, a sve sukladno odredbama čl. 429. Stečajnog zakona (Narodne novine broj 71/15 i 104/17, dalje SZ).

U podnesenom zahtjevu je navedeno da dužnik na dan 11.04.2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 77.994,26 kn, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Sukladno podnesenom zahtjevu, a temeljem odredbi čl. 430. SZ-a, ovaj sud je na mrežnoj stranici e-Oglasna ploča sudova, 4. svibnja 2018. objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Tim oglasom pozvane su osobe ovlaštene za zastupanje dužnika da u roku od 15 dana od objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 

Kod ovog suda je 29. svibnja 2018. zaprimljen obrazac sol-2 odnosno podaci o sloventnosti dužnika na dan 28.05.2018., koji su izdani od Zagrebačke banke d.d., a iz kojih podataka proizlazi da dužnikov račun više nije blokiran. 
Isto tako, dužnik je 30.05.2018. dostavio ovom sudu podnesak u kojem je između ostalog naveo da je dana 28.05.2018. naplatio dio svojih potraživanja te da je uplatom na njegov račun u cijelosti podmiren evidentirani dug na temelju neizvršenih osnova za plaćanje, a zbog čega njegov račun više nije blokiran. Dužnik je također naveo da je likvidan i solventan te da se nisu stekli zakonski uvjeti za pokretanje i vođenje stečajnog postupka, a radi čega je isti predložio sudu odbaciti zahtjev predlagatelja u ovom predmetu te obustaviti i ukinuti do sada provedene radnje.

S obzirom na naprijed navedene podatke o solventnosti dužnika, ovaj sud je od FINE zatražio dostavu potvrde o evidentiranim neizvršenim osnovama za plaćanje dužnika. 

FINA je 5. lipnja 2018. dostavila ovom sudu potvrdu o evidentiranim neizvršenim osnovama za plaćanje dužnika te potvrdu o blokadi računa i novčanih sredstava dužnika (list 17 i 18 spisa), a kojima se potvrđuje da dužnik na dan 4. lipnja 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana, kao i da njegove evidentirane nepodmirene obveze na dan izdavanja potvrde iznose 0,00 kn.

Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako su ispunjene slijedeće pretpostavke: ako nema zaposlenih; ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana te ako nisu ispunjene pretpostavke za pokretanje drugog  postupka radi brisanja iz sudskog registra.

Prema odredbi čl. 128. st. 9. SZ-a, ako dužnik do završetka prethodnog postupka postane sposoban za plaćanje, sud će postupak obustaviti.

Budući da je iz naprijed navedenih potvrda FINE od 4. lipnja 2018. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje u neprekinutom razdoblju od 120 dana, odnosno iz istih je razvidno da dužnik više nema bilo kakvih evidentiranih neizvršenih osnova za plaćanje te da njegovi računi više nisu u blokadi, to je samim time očito da je dužnik u međuvremenu postao sposoban za plaćanje te da stoga više nisu ispunjeni uvjeti za provedbu skraćenog stečajnog postupka nad dužnikom.

Radi navedenog, sukladno odredbi čl. 128. st. 9. SZ-a ovaj postupak je trebalo obustaviti, a zbog nepostojanja uvjeta iz čl. 428. SZ-a i zahtjev Financijske agencije za provedbu skraćenog stečajnog postupka odbaciti pa je stoga sud i odlučio kao u izreci ovog rješenja.

U Splitu, 6. lipnja 2018.
 
S U D A C 

Paško Bačić






POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.

